**Myšlienkový rozbor veršov Maríny**

Dielo: Marína

Autor: Andrej Sládkovič

Ja sladké túžby, túžby po kráse spievam peknotou nadšený,

Sládkovič túži po kráse, je ňou nadšený a chce o nej rozprávať. Túžba je mu príjemná.

a v tomto duše mojej ohlase svet môj je celý zavrený;

Sládkovič tu píše o svojej reakcii na krásu, hovorí o jedinom, pre neho potrebnom, uzavretom svete.

z výsosti Tatier ona mi svieti, ona mi z ohňov nebeských letí, ona mi svety pohýna; ona mi kýva zo sto životov:

Krásu vidí v Tatrách aj na nebi, vraví o vplyve krásy naňho. Hovorí aj o kráse ľudí, resp. o kráse životov, aké ľudia prežívajú.

No centrom, živlom, nebom, jednotou krás mojich moja Marína!

Krásu vidí i v Maríne, je pre Sládkoviča centrom všetkých krás. Maríninu krásu opisuje aj ako živel – pričom jeho vlastnosťou je sila a neovládateľnosť.

Ako vy, Tatry, keď oblak zlatý na hory svoje hodíte: tak ona duchom svojím mi šatí tône života úsvite.

Tu prirovnáva Tatry k Maríne, hovorí o oblakoch, ktoré Tatry "odievajú", a ako ho to teší, zlepšuje jeho niekedy smutný život.

Ako vy tamhor', božie plamene, svetiel ste žriedla, fakle, korene: ona blesk myšlienky mojej!

Teraz opisuje hviezdy, hovorí o nich ako o pôvodcoch všetkého svetla. Je tam zamaskovaná aj myšlienka na Marínu, ktorá sa mu náhle zjavila v mysli.

Ako vy, večné svetov zákony, harmónij božích čarovné tóny: tak tá mne os, zenit, kolej!

Tak ako sú večné a všeobecne platné zákony univerza, tak pre Sládkoviča je Marína osou, okolo ktorej sa "točí" celý jeho svet, zenitom – najvyšším bodom na nebi, koľajou, ktorá "ťahá" Sládkoviča len jedným smerom, bez možnosti vybočiť; tzn. nedokáže myslieť na nič iné, iba na Marínu a jej krásu; ona a jej krása sú jadrom všetkých jeho myšlienok.

V blízkosti tvojej, moja Marína, sto citov z duše mi kypí, k tebe sa život celý pohýna, jak roj včiel k sladkostiam lipy:

Sládkovič je do Maríny zamilovaný, hovorí o láske – sile, ktorá všetky city a myšlienky smeruje len k nej. Lásku k Maríne prirovnáva k roju včiel, ktorý letí za kvetmi lipy, pričom kvety lipy sú Marína.

Ústa mi primrú k rubínom tvojim, myslím si večne, že nerozdvojím prah duše od duše prahu;

Chcel by ju pobozkať a ostať tak navždy a verí, že jeho láska k nej je večná, nie iba jeden ľudský život.

srdce mi do brán pŕs tvojich bije, lebo tam ono ľúbosťou žije, tam hľadá otčinu drahú.

Dúfa, že aj ona ho miluje. Marína preňho predstavuje aj domov, resp. vlasť.

Marína moja! Teda tak sme my ako tie Božie plamene,

Prirovnáva ich lásku k hviezdam, ktoré padajú a zhasínajú sa, končia svoj život. Cítime náznaky, že sa ich láska neskončila šťastne.

ako tie kvety na chladnej zemi, ako tie drahé kamene; padajú hviezdy, aj my padneme, vädnú tie kvety, aj my zvädneme, a klenoty hruda kryje:

Prirovnáva ich lásku ku kvetom, ktoré žijú na nehostinnej, chladnej zemi a musia po krátkom čase zvädnúť. Tiež ich lásku prirovnáva k drahým kameňom, ktoré sú skryté pod zemou. Vidí to všetko pesimisticky. Ale v záverečných riadkoch sa jeho pesimizmus mení na nádej.

Ale tie hviezdy predsa svietili, A pekný život tie kvety žili, A diamant v hrude nezhnije!".

Konštatuje, že všetko malo svoj zmysel. Hviezdy svietili, kvety žili a diamant nikdy nezhnije. Aj ich láska bola a navždy ostane v spomienkach. Vyjadruje nádej, že aj ich láska mala zmysel a pretrvá večne.

Marko Tomčík